Die Wingerdterrasse van Lavaux | Boer in Ballingskap
Die Wingerdterrasse van Lavaux
tags: Lavaux, Switserland, Wyn
Tussen die poskaartmooi stede van Montreux en Lausanne, aan die noordelike kus van Genève-meer, le die wyndistrik van Lavaux – ongeveer 800ha van groen, kronkelende terrasse uitgestrek vir 'n afstand van sowat 30 km, loodreg langs die meer se waters. Lavaux vorm deel van die Switserse kanton van Vaud, die tweede grootste wynproduserende kanton in Switserland.
Nou om bloot lukraak te skryf oor 'n wyndistrik in enige land, is is nou nie juis epogmakend nie. Maar Lavaux is nie sommer enige wyndistrik nie. Om die waarheid te sê, is die wingerde van Lavaux in 2007 tot 'n UNESCO Wêrelderfenisgebied verklaar. Nie noodwendig oor die kwaliteit van hulle wyne nie, maar weens die feit dat hierdie area die wêreld se oudste oorblywende konsentrasie van wingerdterasse in die wêreld het. Hierdie terrasse wat indrukwekkende steil teen die berge langs die meer oploop, is van die oudste opgetekende en blywende voorbeelde van wingerdbou in die wêreld.
Die terrasse, soos dit tans daarna uitsien, se oorsprong kan teruggespoor word na so vroeg as die 11de eeu, toe Katolieke monnikke die eerste terraswingerde aangelê het naby die dorpie van Dézaley. Volgens aanduidings, is die oudste van hierdie terrasse van die Middeleeue af tot nou toe, deurlopend vir wynbou gebruik. Deur die eeue is nuwe terrasse geskep en wingerde geplant, maar die area is deurentyd uitstekend in stand gehou deur eers die monnikke, daarna deur die prinse van Savoje, toe die Bernese en laastens deur die Switserse Konfederasie.
Maar as UNESCO slegs die terrasse van Lavaux tot erfenisgebied verklaar het agv van die estetiese waarde van die area, sou ek ook verstaan het. Hierdie moet sekerlik van die mooiste wyndistrikte in die wêreld wees. Die groen wingerde loop baie steil teen die berge af, waar dit op dramatiese wyse die kobaltwaters van Genève-meer ontmoet. Dit vorm legkaartprentjies, met die Franse Alpe wat in die verre bloute le aan die anderkant van die meer. Die kontrasterende kleurespel is so indrukwekkend, dat mens dit nie werklik in foto's kan weergee nie. Hoe goed of mooi foto's ook al kan wees, bly steeds 'n tweedehandse weergawe van wat die menslike oog inneem.
Die skoonheid van hierdie omgewing is egter nie slegs beperk tot die wingerde, meer en berge nie, maar omvou ook die pragtig-bewaarde Middeleeuse dorpies van oa St Saphorin, Epesses, Dézaley en Calamin. Hier vind jy nou krieselsteenstraatjies, steenmure, skilderagtig versierde geboue, blombakke teen die mure, spuitfonteintjies met vars bergwater en ou kerktorings.
Met paadjies deur die wingerde kan mens die hele area verken en van dorpie tot dorpie stap of fietsry. Dit is 'n rare bederf om in hierdie omgewing tussen die wingerde te stap, die bekoorlike ou dorpies te besoek en hier en daar te proe aan die vrug van die wingerdstok. En dit terwyl jy deurentyd die pragtige uitsig oor die meer en wingerde het.
Dit is bewonderenswaardig dat die wynbouers van die omgewing hulle wingerde kan versorg en oes teen sulke hellings waar daar geen plek is vir meganiese masjiene nie (mens tref natuurlik dieselfde verskynsels in die Duitse Rynvallei aan). Oral sien mens die metaalspore vir die enkelspoorkarretjies, wat sekerlik hulle enigste toegang is tydens oestyd. Mens kan jou verbeel hoe karretjie op karretjie vol varsgeplukte druiwe na onder gly gedurende die oes.
En wat dan van die wyne? Die area is veral bekend vir die bekendste Switserse kultivarwyn, Chasselas (ook bekend as Fendant in ander wynproduserende kantons). Chasselas is 'n ligte styl wit wyn, en op sy beste, is dit 'n wonderlike vars, vrugtige wyn, net reg vir die somermaande. Die kultivar vertoon uitlokkende geure van bloeisels, heuning en soms sitrus. Die wyn is lekker droog op die nasmaak, hoewel die suur soms effe aan die lae kant kan wees. Dis egter 'n verfrissende wyn, aangehelp deur 'n lae alkoholinhoud (gewoonlik in die omgewing van 12%).
As mens die kilometers so in die warm Switserse somerson afstap van dorpie na dorpie, is min dinge so verfrissend soos 'n koue glas Chasselas in 'n outentieke kelder-proekamer. Die distrik van Lavaux produseer oa ook maklik-drinkbare, meestal ongehoute, weergawes van Pinot Noir (plaaslik ook bekend as Blauburgunder), Pinot Noir se wit druifmaat, Pinot Blanc (Weissburgunder) en Pinot Gris. Die wyne is nou nie van die tipe wyne waarvoor ek my bene sal breek nie, maar tog is daar niks fout met die wyne nie en maak dit vir lekker, ongekompliseerde, alledaagse drinkgenot. Daar is natuurlik van die meer ernstige en duurder wyne wat ek nie probeer het nie.
Selfs al is jy geen wynliefhebber nie, sal die wingerdterasse van Lavaux jou wild laat gryp na byvoeglike naamwoorde en jou opnuut dankbaar maak dat jy met sig geseën is.
← Waarnemings vanuit my leunstoel: Die 2011 Rugby Wêreldbeker: Week 2
Waarnemings vanuit my leunstoel: Die 2011 Rugby Wêreldbeker: Week 3 →
September 27, 2011 8:08 nm
Hoe lus maak jy my nou om sommer dadelik my wandelstaf op te neem!!!!
Dis werklik baie mooi……sal dit graag self wil beleef.
September 27, 2011 10:15 nm
Ja-nee, jy maak mens mos nou vrek jaloers. Dis SO mooi!
September 28, 2011 9:46 nm
onthou sonskerm indien jy so 'n staproete aanpak in die wingerde wat gepaard gaan saam met baie sweet :-)))
September 30, 2011 8:28 nm
September 30, 2011 11:49 vm
Die terrasse is net so indrukwekkend soos in Cinque Terre, Italie, waar alle wyn produksie met die hand gedoen word. Te styl vir enige iets anders. Jy maak nou dat ek Switserland hoer moet opsluif in my lande wat moet besoek word.
Het nou op die internet gaan kyk. Ek dink jy het sopas my volgende bestemming vir my geidentifiseer! 🙂